Коми Республикаса Юралысь Вячеслав Гайзер Семьялöн войтыркостса лун водзвылын козьналiс регионса уна челядя медся бур квайт семьялы Республикаса Веськöдлан котырлысь премияяс.

«Семья – тайö татшöм юкöн, мыйысь артмö миян общество, мый вылын кутчысьö государство да артмö миян аскиа лунным», - висьталiс Вячеслав Гайзер кыпыд церемония дырйи.

Первой премиясö 50 сюрс шайт козьналiсны Емдiн районысь Туисовъяслöн куим челядя семьялы. Усинскысь Гришинъяслöн семья (4 челядь) да Луздор районысь Хусаиновъяслöн семья (4 челядь) босьтiсны мöд степеня дипломъяс да 30 сюрс шайта премияяс. Коймöд премиясö, 20 сюрс шайт сетiсны Воркутаысь Науменко семьялы (3 челядь), Интаысь Чертовских семьялы (3 челядь), Сыктыв районысь Истоминъяслöн семьялы (5 челядь).

«Тiян семьяясныд петкöдлöны, кыдзи колö лöсьöдны семья, кужöмöн быдтыны челядьöс, кутны дзоньвидза оласног, став боксянь сöвмöдны семья. Кыдзи республиканскöй власьт, ми унатор вöчам, медым отсавны семьялы, бура велöдны челядьöс, ёнмöдны йöзлысь дзоньвидзалун», - пасйис Вячеслав Гайзер.